**Sajtóközlemény**

Erősödik Fehérgyarmat tűzvédelme

2020.04.30.

Egy uniós projektnek köszönhetően 2020 tavaszán modern, korszerű épületbe költözhet a fehérgyarmati katasztrófavédelmi kirendeltség és a helyi hivatásos tűzoltóság. A „Tűzoltólaktanyák kialakítása-Fehérgyarmat tűzoltóság” elnevezésű KEHOP-1.6.0-15-2016-00011 azonosítószámú projekt csaknem 678 millió forintos vissza nem térítendő támogatást biztosított arra, hogy a katasztrófavédelem hatékonyságát növelő beruházás megvalósuljon.

Végleges helyére költözik a Szabolcs-Szatmár-Bereg Megyei Katasztrófavédelmi Igazgatóság Fehérgyarmati Katasztrófavédelmi Kirendeltsége. Az uniós beruházás nyomán májustól már egy felújított és kibővített épület ad otthont a kirendeltségnek, és a mellé költöző tűzoltó-parancsnokságnak.

A beruházás keretében egy korábbi, rendőrségi épület teljes átalakítása történt meg, ahol emeletráépítés révén több mint ezer négyzetméter alapterületűre növekedett a hasznos tér. A fejlesztés eredményeként az eredeti ingatlanhoz egy könnyűszerkezetes, kétszerállásos szertár, valamint egy tömlőszárító épült. A felújított épület földszintjén a katasztrófavédelmi kirendeltség irodái, az emeleten étkező, pihenő, öltöző és további irodák kaptak helyet, míg a könnyűszerkezetes épületben a tűzoltóság működéséhez szükséges helyiségeket (raktárt, műhelyt, bevetésiruha-tárolót) alakítottak ki.

A katasztrófavédelem ingatlanainak elhelyezését és kialakítását megelőző elemzések azt mutatták, hogy az országban egyes területek mentő tűzvédelme új laktanya építésével, illetve a meglévő ingatlan átépítésével erősíthető. A megalakuló fehérgyarmati hivatásos tűzoltóság 73 település 59 ezer lakójának biztonságáról gondoskodik.

KEHOP-1.6.0-15-2016-00011 azonosítószámú projekt támogatási összege 677 millió 750 ezer 639 forint.

A projekt a Széchenyi 2020 program keretében valósult meg.

A projektről bővebb információt a www.katasztrofavedelem.hu oldalon olvashatnak.

További információ kérhető:

Mukics Dániel tű. alezredes szóvivő

(+36-1) 469-4367, (+36-20) 669-3613

szovivo@katved.gov.hu